(20)

Lēmumā Komisija uzskatīja, ka, lai novērtētu šo darījumu, konkrētie tirgi ir: a) fiksētās telefonijas pakalpojumu mazumtirdzniecības tirgi Vācijā, Čehijā, Rumānijā un Ungārijā, kur iespējamā atšķirība starp privātajiem un korporatīvajiem klientiem netiek konkrētāk precizēta; b) privātiem klientiem un maziem uzņēmumiem nodrošināto fiksētās interneta piekļuves pakalpojumu – tostarp visu produktu veidu, izplatīšanas modeļu un ātrumu/joslas platumu – mazumtirdzniecības tirgi Vācijā, Čehijā, Rumānijā un Ungārijā; c) mobilo telekomunikāciju pakalpojumu mazumtirdzniecības tirgi Čehijā, Vācijā, Ungārijā un Rumānijā; d) TV pakalpojumu mazumtirdzniecības tirgi Čehijā, Vācijā, Ungārijā un Rumānijā, kur var palikt atklāts jautājums par to, vai būtu jāievieš citi segmenti (i) izmantotās tehnoloģijas veids, ii) maksas TV salīdzinājumā ar bezmaksas TV un iii) lineārā apraide salīdzinājumā ar nelineāro apraidi); e) daudzdzīvokļu ēku mājsaimniecībām (daudzdzīvokļu ēku klientiem) nodrošinātās kabeļtelevīzijas signāla pārraides mazumtirdzniecības tirgus Vācijā, kur var palikt atklāts jautājums par to, vai pastāv valsts vai reģionāls tvērums; f) vienģimenes dzīvojamo māju mājsaimniecībām (vienģimenes dzīvojamo māju klientiem) nodrošinātās TV signāla pārraides mazumtirdzniecības tirgus Vācijā, kur var palikt atklāts jautājums par to, vai tirgus ietver citas pārraides tehnoloģijas, piemēram, satelīta, IPTV un virszemes tehnoloģijas, un vai pastāv valsts vai reģionāls tvērums; g) daudzpakalpojumu produktu piegādes (kas nošķirama no atsevišķo telekomunikāciju pamatproduktu piegādes) potenciālie mazumtirdzniecības tirgi Čehijā, Vācijā, Ungārijā un Rumānijā; h) uzņēmumu savienojamības pakalpojumu mazumtirdzniecības tirgi Čehijā, Vācijā, Rumānijā un Ungārijā, kur var palikt atklāts jautājums par to, vai būtu jāievieš citi segmenti (i) lieliem uzņēmumiem paredzētā platjoslas piekļuve, ii) nomātas līnijas un iii) virtuālā privātā tīkla pakalpojumi); i) interneta mitināšanas pakalpojumu mazumtirdzniecības tirgi visā pasaulē, EEZ vai Čehijā, Vācijā, Rumānijā un Ungārijā, kur var palikt atklāts jautājums par to, vai būtu jāievieš citi segmenti (4); j) fiksētos tīklos veikta savienojuma pabeigšanas pakalpojumu vairumtirdzniecības tirgi Čehijā, Vācijā, Rumānijā un Ungārijā; k) nomāto līniju nodrošināšanas vairumtirdzniecības tirgi Čehijā, Vācijā, Rumānijā un Ungārijā, kur var palikt atklāts jautājums par to, vai būtu jāievieš citi segmenti (i) maģistrālie segmenti salīdzinājumā ar beigu segmentiem, ii) beigu nomātās līnijas ar joslas platumu virs 2 Mbit/s salīdzinājumā ar līnijām ar joslas platumu līdz 2 Mbit/s vai iii) aktīvā infrastruktūra salīdzinājumā ar pasīvo infrastruktūru); l) uz neģeogrāfiskiem numuriem veiktu zvanu savienojuma pabeigšanas un mitināšanas vairumtirdzniecības tirgi Čehijā un Vācijā; m) fiksētos tīklos veiktu iekšzemes zvanu tranzītpakalpojumu vairumtirdzniecības tirgi Čehijā, Vācijā un Ungārijā; n) starptautisko operatoru pakalpojumu vairumtirdzniecības tirgus visā pasaulē; o) interneta pieslēguma pakalpojumu vairumtirdzniecības tirgus visā pasaulē vai reģionālā līmenī, kur var palikt atklāts jautājums par to, vai būtu jāievieš citi segmenti (i) tranzītpakalpojumi salīdzinājumā ar vienādranga sakaru pakalpojumiem, ii) pirmā līmeņa tranzītpakalpojumu sniedzēji salīdzinājumā ar citiem tranzītpakalpojumu sniedzējiem); p) mobilo sakaru tīklos nodrošinātās piekļuves un savienojuma uzsākšanas vairumtirdzniecības tirgi Čehijā, Vācijā, Ungārijā un Rumānijā; q) katrā atsevišķā mobilo sakaru tīklā veikta savienojuma pabeigšanas vairumtirdzniecības tirgus Čehijā, Vācijā, Ungārijā un Rumānijā; r) starptautiskās viesabonēšanas pakalpojumu – kas ietver gan savienojuma pabeigšanas, gan uzsākšanas pakalpojumus – vairumtirdzniecības tirgus Čehijā, Vācijā, Ungārijā un Rumānijā; s) bezmaksas TV kanālu piegādes un iegādes vairumtirdzniecības tirgus Čehijā, Vācijā, Ungārijā un Rumānijā; t) maksas TV kanālu piegādes un iegādes vairumtirdzniecības tirgus Čehijā, Vācijā, Ungārijā un Rumānijā; u) kabeļtelevīzijas signāla pārraides vairumtirdzniecības tirgus Vācijā; v) TV signāla starpniekpiegādes – tostarp gan optiskās šķiedras tīklā, gan kabeļtīklā – tirgus Vācijā; w) TV satura apraides tiesību licencēšanas un iegūšanas tirgus Vācijā, Rumānijā, Ungārijā un Čehijā (vai attiecīgajās valodu zonās), kur var palikt atklāts jautājums par to, vai būtu jāievieš citi segmenti (i) maksas TV salīdzinājumā ar bezmaksas TV, ii) lineārā apraide salīdzinājumā ar nelineāro apraidi un iii) atbilstīgi demonstrācijas logam).